“Tùse utà sàlà mùkkàlà uyeunoꞌnàippù piyak.
Tùse ànùꞌlà uya iꞌnailà mùtàyan tukaik uyekamappo pùn.
Mesewankonoꞌmayatàik kulu masapùla sàlà yamùk yekamasak uya àpàkùꞌnokon pàk.
Tùse ailon kulu sàlà.
Wakù wekkuttoppe àponalok kon pe utà sàlà.
Utà pùla iwessak yau,
Àpùikattànàiꞌnokon uyàpù apyakùꞌnokon pen.
Tùse utàsak yau yeunoko uya màlà apyakùꞌnokon.
Tùuyàssak yau mùkkàlà uya màlà sàlà wolù yawon kon makuyi yenpoika,
ikasa weꞌnàtok molopai nàlà Kaatù uya talumattàntok.
Tok makuyi yenpoika ya màlà masapùla kappon yamùk uya ailon te upàk pùla iwechi pàk.
Tok usenumenkatok iwalai yenpoika ya màlà,
masapùla Ukàipùnù piyak utà pàk molopai tok uya uyene pen nen uchi màlà.
Tok pàk tok usenumenkatok yenpoika ya màlà talumattàntok pàk,
masapùla sàlà wolù yepulu talumattàsak pàk.
“Tukke lùppù àpàkùꞌnokon unekama molo man,
tùse yanùmù auyaꞌnokon yeselùkek pùla man sàlàpe.
Tùse mùkkàlà Ailon Akkwalù uyàssak yau,
ayalà kon ya màlà tamùꞌnawolon ailon yawàlà.
Tiyiwalà iichelupa pen màlà,
tùse yàꞌlàlà tùneta yekama ya màlà.
Molopai yàꞌlàlà tùuyàpù woton yekama ya màlà àpàkùꞌnokon.
Mùkkàlà uya màlà uyapulàtok nepù uponalok yalà tùuya molopai yenpoika tùuya àpàkùꞌnokon winà.
Tamùꞌnawolon Ukàipùnù itesak pe naiꞌnùk màlà uponalok.
Màlàpàk uchi Akkwalù uya màlà uselupatok yalà molopai yekama ya àpàkùꞌnokon,
te uya nettainùk,”
teppù Jesus uya.
“Malalà tùpo uyene auyaꞌnokon pen màlà,
molopai mala là tùpo tuꞌma uyene auyaꞌnokon,”
teppù Jesus uya.
Màlàyau Jesus nenupa ton tonpa uya tùtonpa kon pàk,
“Yàꞌlà te ya uya ken uchi màlà,
‘Malalà tùpo uyene auyaꞌnokon pen màlà,
molopai mala là tùpo tuꞌma uyene auyaꞌnokon,’
te.
Molopai ‘masapùla Ukàipùnù piyak utà pàk?’
te ya,”
teppù.
“Yàꞌlà te ya ken uchi màlà ‘Malalà tùpo nùkayaiꞌnùk?’
Ittuꞌnokon pùla man yàꞌlà pàk là iichelupa,”
teppù tok uya.
Jesus uya màlà sàlà pàk tok wechi tekamappopai yeneppù,
màlàpàk tok pàk,
“Àtonpa kon uchi mekamappoyatàu,
yàꞌlà te uya ‘Malalà tùpo uyene auyaꞌnokon pen,
molopai mala là tùpo tuꞌma uyene auyaꞌnokon,’
te uya pàk?
Ailon kulu sàlà,
akalawù kon màlà molopai eusewankonoꞌma kon,
tùse wolù yawon kon utauchinpa màlà.
Tùusewankonoꞌmaik ewechi kon màlà,
tùse eusewankonoꞌmatok kon welattà màlà utauchinpantok pe.
Nossan mùkkàlà tùwentu yau eꞌnek pe tùwessen,
masapùla tùweyu uyàssak pàk.
Tùse mule yenpakkakassak tùuya yau eꞌnek pe tùwechippù puttàkaꞌnùꞌnài,
masapùla mule wentusak wolù yak pàk tùutauchinpa pàk.
Màlà kasa sàlàpe eusewankonoꞌmatok kon yattai man.
Tùse eyene kon uya tuꞌma màlà.
Molopai eyewan kon utauchinpa màlà.
Molopai ànùꞌlà uya autauchinpatok kon mokka pen màlà ewinàpaiꞌnokon.
“Molopai màlà wei uyàssak yau uyekamappo auyaꞌnokon yàꞌlàlà pàk pen màlà.
Ailon kulu sàlà,
yàꞌlàlà yekamappo auyaꞌnokon Ukàipùnù pàk uyesek yai yau,
elepa kon ya màlà.
Sàlà tepose yàꞌlàlà yekamapposak auyaꞌnokon uyesek yai pùla man.
Yekamappotàk kon molopai yepolo auyaꞌnokon màlà molopai autauchinpatok kon wechi màlà tamùꞌnawàlà,”
teppù Jesus uya.
“Sàlà yamùk yekamappù uya àpàkùꞌnokon ittutok ipàkàlà pokonpe.
Tùse wei nùyàssan sàlà kasa tuꞌma uselupatok yattai pen,
tùse wakù pe Ukàipùnù yekama uya màlà àpàkùꞌnokon.
Màlà wei yattai yekamappo auyaꞌnokon màlà uyesek yai.
Iulà pe Ukàipùnù yekamappo uya màlà àponalok kon pe te uya pen sàlà.
Ukàipùnù mùkkàlà tùmàlà pe tùꞌnùn pe àkuꞌnàiꞌnokon.
Masapùla àꞌnùn kon pe ukussak auyaꞌnokon pàk,
molopai Kaatù winàpai uyàssak pàk ailon tesak auyaꞌnokon pàk.
Ukàipùnù piyapai uyàpùppù màlà wolù yak.
Sàlà yattai tukka wolù nàmà uya sàlà molopai wennappo Ukàipùnù piyak,”
teppù Jesus uya.
Màlàpàk Jesus nenupa ton uya ipàk,
“Sàlàpe nen uchi wakù pe meselupayaik,
ittutok ipàkàlà pùla.
Ina nen uchi nenyan tamùꞌnawolon ittu auya.
Molopai ànùꞌlà uya eyekamappopàtù iꞌche pùla ewechi.
Màlàpàk nen uchi ailon nùkayan ina Kaatù winàpaino pe ewechi pàk,”
teppù.
Jesus uya tok maimu yeikuppù,
“Ailon mùkapàssatàik nen uchi sàlàpe!
Tùse wei nùyàssan molopai iyàkkassak man,
ewettaꞌnùttok kon yattai.
Ewemeippàtù kon màlà apata kon yak tewin pàk,
molopai unàmà auyaꞌnokon màlà tewincha.
Tùse tewincha pùla wessaik,
masapùla Ukàipùnù upyau man.
Sàlà yamùk yekamappù uya màlà àpàkùꞌnokon,
àwàlàkkattok kon yesak pe ewechi kon pa uyau.
Sàlà wolù yau ewettalumattà kon màlà.
Tùse emeluntàtatàk kon!
Wolù yentaikasak uya man,”
teppù Jesus uya.